Talle vermis na waterpyp barsŉ Gebarste waterpyp het tot gevolg gehad dat meer as 800 mense Maandagoggend uit hul huise in Mamelodi, oos van Pretoria, ontruim moes word. Johan Pieterse, woordvoerder van die Tshwane-nooddienste, sê die hooftoevoerpyp het omstreeks 1:00 Maandagoggend gebars en oorstromings in die Phomolong informele nedersetting tot gevolg gehad. “ŉ Soek- en reddingspoging is tans onderweg na mense wat vermis word.” Pieterse sê een persoon is in ŉ kritieke toestand na ŉ nabygeleë hospitaal vervoer terwyl vyf ander mense ligte beserings opgedoen het. “Hans Strijdom-rylaan is gesluit van Hinterland-rylaan tot Pretoriaweg. Verkeer gaan erg hierdeur geraak word aangesien die pad eers teen Maandagmiddag weer oopgestel sal word.” Pieterse sê hulle sal binnekort weet hoeveel woonbuurte se watertoevoer word hierdeur geraak.